Broj: 711-I-104-Pp-334-22/23-06-19

Zagreb, 10. siječnja 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI) te članka 17. Pravilnika o načinu rada i odlučivanja Povjerenstva za odlučivanje o sukobu interesa od 16. listopada 2013.g., **u predmetu** **obveznika** **Bojana Simoniča, općinskog načelnika Općine Lovran**,na stručnom sastanku Povjerenstva održanom dana 10.siječnja 2023.g., donosi sljedeći:

 **ZAKLJUČAK**

**Postupak za odlučivanje o sukobu interesa protiv obveznika Bojana Simoniča, općinskog načelnika Općine Lovran, u odnosu na navode da je dodijelio unosan posao trgovačkom društvu Lovran Mont j.d.o.o. u vlasništvu člana Općinskoga vijeća Općine Lovran, neće se pokrenuti, jer postupanje obveznika u ovoj situaciji ne upućuje na moguću povredu odredbi ZSSI-a.**

Obrazloženje

 Dana 15. srpnja 2022. u Povjerenstvu, pod poslovnim brojem 711-U-6778-Pp-334/22-01-4, zaprimljeno je pismeno u kojem podnositeljica navodi da je u ožujku 2022. trgovačko društvo Lovran Mont j.d.o.o. dobilo od Općine Lovran unosan posao. Također se navodi da je vlasnik društva Branislav Petković koji je bratić Bojana Simoniča, općinskog načelnika Općine Lovran, te ujedno i član mandatne komisije Općine Lovran i niza odbora Općinskog vijeća Općine Lovran. Povodom navedenog podneska Povjerenstvo je otvorilo predmet poslovnog broja Pp-334/22.

 Dana 7. rujna 2022. u Povjerenstvu, pod poslovnim brojem 711-U-7666-Pp-367/22-01-2, zaprimljeno je pismeno u kojem se navodi da je Bojan Simonič, općinski načelnik Općine Lovran, dana 23. ožujka 2022. s Branislavom Petkovićem, potpredsjednikom Općinskog vijeća Općine Lovran i vlasnikom trgovačkog društva Lovran Mont j.d.o.o., sklopio Ugovor o nabavi zamjenskih stakala na boćariji Liganj kao protuuslugu između navedenih subjekata, jer se potpredsjednik Općinskog vijeća obvezao na bezuvjetno glasanje u Općinskom vijeću za sve prijedloge koje dostavi općinski načelnik Općine Lovran. Povodom navedenog podneska Povjerenstvo je otvorilo predmet poslovnog broja Pp-367/22.

 Člankom 44. stavkom 1. Zakona o općem upravnom postupku propisano je da se dvije upravne stvari ili više njih zaključkom mogu spojiti u jedan postupak, ako se prava ili obveze stranaka temelje na istoj pravnoj osnovi i na istom ili sličnom činjeničnom stanju, a javnopravno tijelo koje vodi postupak stvarno je i mjesno nadležno za vođenje svih tih postupaka.

 Nastavno na sve navedeno, Povjerenstvo je zaključilo da se sadržaj predmeta poslovnog broja Pp-334/22 i predmeta poslovnog broja Pp-367/22 odnosi na istog obveznika i na iste okolnosti pri čemu je Povjerenstvo stvarno i mjesno nadležno za vođenje oba postupka te je iste spojilo u predmet Pp-334/22.

Člankom 3. stavkom 1. podstavkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici u smislu navedenog Zakona. Uvidom u registar obveznika Povjerenstvo je utvrdilo da je Bojan Simonič bio općinski načelnik Općine Lovran u mandatu 2017.-2021.g. te ponovno od 07. lipnja 2021.g. Slijedom navedenog, Bojan Simonič dužan je postupati sukladno odredbama ZSSI-a.

Člankom 41. stavkom 1. ZSSI/21-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi ovoga Zakona. Sukladno stavku 3. istog članka Zakona postupak nije dopušteno pokrenuti na temelju anonimne prijave.

Člankom 42. stavkom 1. ZSSI/21-a propisano je da je Povjerenstvo dužno, kada utvrdi da su ispunjene pretpostavke za pokretanje postupka iz članka 41. stavka 1. istog Zakona, obavijestiti obveznika o postojanju pretpostavki za pokretanje postupka, kao i o činjeničnim utvrđenjima te zatražiti njegovo očitovanje.

Sukladno članku 60. ZSSI-a postupci započeti prije stupanja na snagu ovoga Zakona dovršit će se prema odredbama Zakona o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11),

S obzirom na navedenu zakonsku odredbu, te da je u ovome predmetu prijava zaprimljena i spis formiran nakon stupanja ZSSI-a na snagu, odnosno nakon 25. prosinca 2021., postupak će se voditi sukladno odredbama ZSSI-a primjenom i mjerodavnih odredbi ZSSI/11-a koji je bio na snazi u trenutku kada su nastale neke od činjenica i okolnosti koje su predmet raspravljanja i odlučivanje u ovom predmetu.

Člankom 2. stavkom 1. ZSSI/11-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. ZSSI/11-a propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes dužnosnika utječe na njegovu nepristranost, zatim kada se osnovano može smatrati da privatni interes dužnosnika utječe te kada privatni interes može utjecati na nepristranost dužnosnika u obavljanju javne dužnosti.

 Člankom 5. stavkom 1. ZSSI/11-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

 Člankom 4. stavkom 2. propisano je da je član obitelji dužnosnika u smislu ovog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. Stavkom 5. istoga članka propisano je da su povezane osobe u smislu ovog Zakona osobe navedene u stavku 2. ovog članka te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

 Člankom 7. stavkom 1. podstavkom c) ZSSI/11-a koji određuje zabranjena djelovanja dužnosnika propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Odredbe ZSSI-a pak člankom 5. stavkom 3. ZSSI-a propisuje da su članovi obitelji obveznika je bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika, a stavkom 6. istoga članka da su povezane osobe sve osobe navedene u točki 3. ovoga stavka te ostale osobe koje se prema drugim osnovama i okolnostima opravdano mogu smatrati interesno povezanima s obveznikom, dok je člankom 7. točkom c) i nadalje propisano da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

 Uvidom u sudski registar Trgovačkog suda u Rijeci Povjerenstvo je utvrdilo da je pod brojem MBS: 040356799 upisano trgovačko društvo Lovran Mont j.d.o.o., čiji je osnivač i osoba ovlaštena za zastupanje Branislav Petković.

 Povjerenstvo je od Matičnog ureda Lovran zatražilo podatak o eventualnom odnosu srodstva između obveznika Bojana Simoniča i Branislava Petkovića.

Matični ured odgovorio je dopisom KLASA:223-01/22-10/27, URBROJ: 2170-06-04/50-22-2 od 31. kolovoza 2022.g. navodeći da navedene osobe nisu srodnici u pravoj liniji. Pritom je dostavljeno i ime roditelja obveznika i Branislava Petrekovića te je utvrđeno da roditelji istih ne dijele prezime kao i da majke istih ne dijele djevojačko prezime, iz čega s obzirom na dostupne podatke proizlazi da isti nisu bratići.

 Nadalje, Povjerenstvo je od Općine Lovran zatražilo podatke je li Općina Lovran, tijekom mandata načelnika Bojana Simoniča, imala poslovne odnose s trgovačkim društvom Lovran Mont j.d.o.o. te ukoliko jest o kakvim se poslovnim odnosima radilo, kolika je bila vrijednost svakog pojedinačnog poslovnog odnosa, je li provođen postupak javne nabave ili jednostavne (bagatelne) javne nabave i ukoliko da sukladno kojim popisima, je li i u kojem svojstvu obveznik sudjelovao u sklapanju navedenog poslovnog odnosa te je li poslovni odnos Općine s navedenim trgovačkim društvom postojao i prije mandata obveznika.

 Općina Lovran odgovorila je dopisom KLASA: 008-03/22-01/6, URBROJ: 2170-25-02-22-2 od 02. rujna 2022.g. navodeći da je Općina Lovran ostvarila dva poslovna odnosa s navedenim trgovačkim društvom. Ističe se da je Općina Lovran tijekom 2020.g. pristupila sanaciji oštećenja na sportskom objektu Dvorana Kamenjar pri čemu je trgovačko društvo Lovran Mont j.d.o.o. skidalo stari pokrov, pripremalo podskonstrukcije i ugradilo polikarbonatne ploče. Navedeni poslovni odnos izvršen je temeljem ponude i izdavanjem narudžbenice sukladno Pravilniku o provedbi postupka jednostavne nabave roba, radova i usluga („Službene novine Općine Lovran“, broj 11/17 i 1/22). Drugi odnos ostvaren je tijekom 2022.g. za radove na zamjeni staklenih površina prilikom rekonstrukcije zgrade Boćarije u Lignju. Za navedeno sklopljen je ugovor o javnoj nabavi.

 Povjerenstvo ističe kako nije utvrdilo odnos povezanost između obveznika Bojana Simoniča i Branislava Petkovića, budući da je utvrdilo da isti nisu u bliskom odnosu srodstva, a činjenica da je Branislav Petković zamjenik predsjednika Općinskog vijeća Općine Lovran samo po sebi ne stvara odnos povezanosti između njega i obveznika.

 Naime, Povjerenstvo ističe kako se stranačka, koalicijska ili druga politička povezanost ne smatra, sama po sebi, povezanošću u smislu odredbe članka 4. stavka 5. ZSSI/11-a, odnosno članka 5. stavka 6. ZSSI-a.

 Slijedom navedenog, Povjerenstvo je donijelo odluku kao u izreci ovoga zaključka.

PREDSJEDNICA POVJERENSTVA

 Nataša Novaković, dipl. iur.

Dostaviti:

 1.Dužnosnik Bojan Simonič, osobnom dostavom

 2. Podnositelju, putem dostavljene e-mail adrese

 3. Objava na internetskoj stranici Povjerenstva

 4. Pismohrana